**Φύλλο οδηγιών χρήσης: Πληροφορίες για τον ασθενή**

**Selectol επικαλυμμένο με λεπτό υμένιο δισκίο 200 mg**

# celiprolol hydrochloride

**Διαβάστε προσεκτικά ολόκληρο το φύλλο οδηγιών χρήσης πριν αρχίσετε να παίρνετε αυτό το φάρμακο, διότι περιλαμβάνει σημαντικές πληροφορίες για σας.**

- Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.

- Εάν έχετε περαιτέρω απορίες, ρωτήστε τον γιατρό, ή τον φαρμακοποιό ή τον νοσοκόμο σας.

- Η συνταγή γι’ αυτό το φάρμακο χορηγήθηκε αποκλειστικά για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα συμπτώματα της ασθένειας τους είναι ίδια με τα δικά σας.

- Εάν παρατηρήσετε κάποια ανεπιθύμητη ενέργεια, ενημερώστε το γιατρό, ή τον φαρμακοποιό ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Βλέπε παράγραφο 4.

**Τι περιέχει το παρόν φύλλο οδηγιών:**

1 Τι είναι το Selectol και ποια είναι η χρήση του

2 Τι πρέπει να γνωρίζετε πριν πάρετε το Selectol

3 Πώς να πάρετε το Selectol

4 Πιθανές ανεπιθύμητες ενέργειες

5 Πώς να φυλάσσετε το Selectol

6. Περιεχόμενο της συσκευασίας και λοιπές πληροφορίες

**1. Τι είναι το Selectol και ποια είναι η χρήση του**

Το Selectol περιέχει το φάρμακο υδροχλωρική σελιπρολόλη. Ανήκει σε μία κατηγορία φαρμάκων που ονομάζονται β-αναστολείς.

Το Selectol προστατεύει την καρδιά από την υπερβολική διέγερση όπως μπορεί να συμβεί σε στηθαγχικούς ασθενείς χωρίς να επηρεάζει αρνητικά τη λειτουργία της σε ηρεμία.

Επιπλέον, με την ταυτόχρονη περιφερική αγγειοδιασταλτική του δράση το Selectol είναι ιδιαίτερα κατάλληλο για τη θεραπεία της υπέρτασης.

**2. Τι πρέπει να γνωρίζετε πριν πάρετε το Selectol**

**Μην πάρετε το Selectol**

- σε περίπτωση αλλεργίας (υπερευαισθησίας) στη δραστική ουσία ή σε οποιοδήποτε άλλο από τα συστατικά αυτού του φαρμάκου (αναφέρονται στην παράγραφο 6).

- σε οξέα επεισόδια άσθματος

* σε μη αντιρροπούμενη καρδιακή ανεπάρκεια
* σε καρδιογενές shock
* σε κολποκοιλιακό αποκλεισμό 2ου ή 3ου βαθμού
* σε σύνδρομο νοσούντος φλεβοκόμβου
* σε σοβαρή βραδυκαρδία (παλμοί λιγότεροι από 50 ανά λεπτό)
* σε υπόταση (συστολική αρτηριακή πίεση μικρότερη από 100 mm Hg)
* σε φαιοχρωμοκύτωμα χωρίς θεραπεία
* σε προχωρημένα στάδια περιφερικής αποφρακτικής αρτηριακής νόσου και σύνδρομο Raynaud.

**Προειδοποιήσεις και προφυλάξεις**

Απευθυνθείτε στον γιατρό ή τον φαρμακοποιό ή τον νοσοκόμο σας πριν πάρετε το Selectol εάν:¨

* έχετε καρδιακά προβλήματα, όπως ασθένεια των αρτηριών (ισχαιμική καρδιοπάθεια), μια κατάσταση κατά την οποία η καρδιά σας δεν μπορεί να αντλήσει επαρκή παροχή αίματος (καρδιακή ή συμφορητική καρδιακή ανεπάρκεια), βλάβη στην ικανότητα της καρδιάς να άγει ηλεκτρικούς παλμούς (1ου βαθμού καρδιακός αποκλεισμός)έχετε παρουσιάσει ένα είδος πόνου στο στήθος που ονομάζεται στηθάγχη τύπου Prinzmetal
* έχετε αναπνευστικά προβλήματα λόγω μακροχρονίων προβλημάτων των πνευμόνων σας (όπως άσθμα, βρογχίτιδα και χρόνια αποφρακτική πνευμονοπάθεια)
* έχετε διαβήτη
* έχετε νεφρικά προβλήματα
* έχετε φαιοχρωμοκύττωμα (έναν [ενδοκρινικός](https://el.wikipedia.org/wiki/%CE%95%CE%BD%CE%B4%CE%BF%CE%BA%CF%81%CE%B9%CE%BD%CE%AE%CF%82_%CE%B1%CE%B4%CE%AD%CE%BD%CE%B1%CF%82) [όγκος](https://el.wikipedia.org/w/index.php?title=%CE%8C%CE%B3%CE%BA%CE%BF%CF%82_(%CE%B9%CE%B1%CF%84%CF%81%CE%B9%CE%BA%CE%AE)&action=edit&redlink=1) που εντοπίζεται στα [επινεφρίδια](https://el.wikipedia.org/wiki/%CE%95%CF%80%CE%B9%CE%BD%CE%B5%CF%86%CF%81%CE%AF%CE%B4%CE%B9%CE%B1)) υπό θεραπευτική αγωγή.
* έχετε ιστορικό σοβαρών αλλεργιών, συμπεριλαμβανομένων των αναφυλακτικών αντιδράσεων, που μπορεί να προκληθούν από άλλα φάρμακα
* έχετε ένα υπερδραστήριο θυρεοειδή αδένα, καθώς η σελιπρολόλη μπορεί να καλύψει μερικά από τα συμπτώματα που σχετίζονται με αυτή την κατάσταση
* έχετε παρουσιάσει πολύ ελατωμένη κυκλοφορία (όπως η νόσος Raynaud). Τα συμπτώματα περιλαμβάνουν αλλαγή χρώματος των δαχτύλων των χεριών και των ποδιών στο κρύο και μυρμήγκιασμα ή πόνο όταν ζεσταίνονται
* έχετε ψωρίαση, καθώς αυτό το φάρμακο μπορεί να την επιδεινώσει.

Ενημερώστε το γιατρό ή τον αναισθησιολόγο σας ότι παίρνετε σελιπρολόλη, εάν πρόκειται να υποβληθείτε σε γενική αναισθησία ή/και χειρουργική επέμβαση (συμπεριλαμβανομένων των οδοντιατρικών).

Η σελιπρολόλη μπορεί να προκαλέσει θετική αντίδραση όταν πραγματοποιούνται δοκιμασίες διερεύνησης φαρμάκων.

**Παιδιά**

Δεν συνιστάται η χρήση του Selectol στα παιδιά.

**Άλλα φάρμακα και Selectol**

Ενημερώστε τον γιατρό ή τον φαρμακοποιό σας εάν παίρνετε, έχετε πρόσφατα πάρει ή μπορεί να πάρετε άλλα φάρμακα.

**Ενημερώστε τον γιατρό σας εάν παίρνετε κάποιο από τα παρακάτω φάρμακα:**

**Μην πάρετε το Selectol ένα λαμβάνετε ήδη κάποιο από τα παρακάτω φάρμακα;**

* φάρμακα για τον πόνο στο στήθος (στηθάγχη) – όπως βεραπαμίλη, νιφεδιπίνη και διλτιαζέμη ή φάρμακα που χρησιμοποιούνται για καρδιακά προβλήματα, όπως η δακτυλίτιδα
* φάρμακα που χρησιμοποιούνται για την υψηλή αρτηριακή πίεση όπως η κλονιδίνη
* φινγκολιμόδη (για την σκλήρυνση κατά πλάκας)
* φλοκταφενίνη (ανήκει στα ΜΣΑΦ, παυσίπονο)
* φάρμακα που χρησιμοποιούνται για την αντιμετώπιση της κατάθλιψης και ανήκουν στην κατηγορία των αναστολέων μονοαμινοξειδάσης

**Επικοινωνήστε με τον γιατρό σας εάν ήδη λαμβάνετε κάποιο από τα ακόλουθα φάρμακα γιατί μπορεί να αλληλεπιδράσει με το φάρμακό σας:**

* φάρμακα που χορηγούνται για την αποκατάσταση του μη φυσιολογικού καρδιακού ρυθμού (αντιαρρυθμικά) όπως: δισοπυραμίδη, κινιδίνη ή αμιωδαρόνη
* ινσουλίνη και από του στόματος αντιδιαβητικά φάρμακα
* φάρμακα που χρησιμοποιούνται ως αναισθητικά
* φάρμακα που χρησιμοποιούνται για καρδιακά προβλήματα – όπως, διλτιαζέμη, νιφεδιπίνη, βεπριδίλη και βεραπαμίλη (χρησιμοποιείται επίσης σε σοβαρές αλλεργίες)
* φάρμακα που χρησιμοποιούνται για την ανακούφιση του πόνου, όπως μη-στεροειδή αντι-φλεγμονώδη φάρμακα (ΜΣΑΦ), π.χ., ιβουπροφαίνη, ινδομεθακίνη.
* φάρμακα όπως η βεραπαμίλη, η ερυθρομυκίνη, η κλαριθρομυκίνη, η κυκλοσπορίνη, η κινιδίνη, η κετοκοναζόλη, η ιτρακοναζόλη, η ριφαμπικίνη και το βαλσαμόχορτο St. John, τα οποία μπορεί να επηρεάσουν την ποσότητα αυτού του φαρμάκου που απορροφάται.
* Φάρμακα που χαμηλώλουν την πίεση του αίματος, όπως τρικυκλικά αντικαταθλιπτικά, βαρβιτουρικά, φαινοθιαζίνες.
* φάρμακα που χρησιμοποιούνται για την πρόληψη της ελονοσίας, όπως η μεφλοκίνη

**Το Selelctol με τροφή και ποτό**

Οι χυμοί εσπεριδοειδών μειώνουν την απορρόφηση της σελιπρολόλης από τη γαστρεντερική οδό επομένως θα πρέπει να αποφεύγονται όταν παίρνετε αυτό το φάρμακο.

**Κύηση και θηλασμός**

Εάν είστε έγκυος ή θηλάζετε, νομίζετε ότι μπορεί να είστε έγκυος ή σχεδιάζετε να αποκτήσετε παιδί, ζητήστε τη συμβουλή του γιατρού ή του φαρμακοποιού σας πριν πάρετε αυτό το φάρμακο.

Το Selectol δεν πρέπει να χρησιμοποιείται κατά τη διάρκεια της κύησης εκτός και αν δεν υπάρχει ασφαλέστερη εναλλακτική λύση.

Λόγω της πιθανότητας εμφάνισης κλινικών συνεπειών (καρδιακή ανεπάρκεια, βραδυκαρδία, αναπνευστική δυσχέρεια και υπογλυκαιμία) στα νεογνά μητέρων που λάμβαναν θεραπεία με Selectol, χρειάζεται προσεκτική παρακολούθηση αυτών των νεογνών σε ειδική μονάδα κατά τις 3-5 πρώτες ημέρες της ζωής.

Ο θηλασμός δεν συνιστάται κατά τη διάρκεια της θεραπείας με Selectol.

**Οδήγηση και χειρισμός μηχανημάτων**

Εξαιτίας της πιθανότητας να παρουσιάσετε ζάλη, κόπωση, τρέμουλο, κεφαλαλγία ή εξασθένηση της όρασης, ενώ παίρνετε Selectol, θα πρέπει να μην οδηγείτε ή χειρίζεστε μηχανήματα εάν εμφανιστούν αυτά τα συμπτώματα

**3. Πώς να πάρετε το Selectol**

Πάντοτε να παίρνετε το φάρμακο αυτό αυστηρά σύμφωνα με τις οδηγίες του γιατρού ή του φαρμακοποιού σας. Εάν έχετε αμφιβολίες, ρωτήστε τον γιατρό ή τον φαρμακοποιό σας.

Η σελιπρολόλη πρέπει να λαμβάνεται μία φορά την ημέρα, κατά προτίμηση το πρωί.

Η σελιπρολόλη πρέπει να λαμβάνεται τουλάχιστον 30 λεπτά πριν ή 2 ώρες μετά το γεύμα.

*Ενήλικες*

Η συνήθης αρχική δόση είναι 200 mg μία φορά την ημέρα.

Ανάλογα με την ανταπόκριση του ασθενούς, η δόση μπορεί να αυξηθεί λίγες εβδομάδες αργότερα σε 400 mg και ακολούθως σε 600 mg μία φορά την ημέρα.

Για τους υπερτασικούς ασθενείς είναι δυνατή η χορήγηση επιπρόσθετης αγωγής με άλλα αντιυπερτασικά φάρμακα, ιδιαιτέρως διουρητικά. Εάν αρχίσει η χορήγηση συνδυασμού, συστήνεται αυξημένη παρακολούθηση της πιέσεως.

**Ειδικοί πληθυσμοί**

*Παιδιατρικός πληθυσμός*

Το Selectol δεν πρέπει να δίνεται στα παιδιά.

*Ηλικιωμένοι*

Οι φαρμακοκινητικές ιδιότητες της σελιπρολόλης δεν διαφέρουν σημαντικά στα ηλικιωμένα άτομα. Εντούτοις οι ηλικιωμένοι ασθενείς θα πρέπει να παρακολουθούνται προσεκτικά λόγω της ελαττωμένης νεφρικής και ηπατικής λειτουργίας που είναι πιθανόν να συμβαίνουν σ’ αυτή την κατηγορία του πληθυσμού.

*Ασθενείς με ηπατική δυσλειτουργία*

Περιορισμένα δεδομένα είναι διαθέσιμα για τους ασθενείς με ηπατική δυσλειτουργία.

*Ασθενείς με νεφρική δυσλειτουργία*

Η σελιπρολόλη μπορεί να χρησιμοποιηθεί σε ασθενείς με ήπια έως μέτριου βαθμού μειωμένη νεφρική λειτουργία. Σε ασθενείς με τιμές κάθαρσης κρεατινίνης 15-40 ml/min, ο καρδιακός ρυθμός θα πρέπει να παρακολουθείται και η θεραπεία θα πρέπει να επανεξεταστεί σε περίπτωση βραδυκαρδίας (λιγότερο από 50-55 παλμούς ανά λεπτό σε κατάσταση ηρεμίας). Η σελιπρολόλη δεν συνιστάται σε ασθενείς με κάθαρση κρεατινίνης μικρότερη από 15 ml/min.

**Εάν πάρετε μεγαλύτερη δόση Selectol** **από την κανονική**

Επικοινωνήστε το συντομότερο δυνατόν με το γιατρό σας ή πηγαίνετε στο κοντινότερο νοσοκομείο σε περίπτωση υπερδοσολογίας. Θυμηθείτε να πάρετε μαζί σας τυχόν δισκία που έχουν απομείνει και το χάρτινο κουτί. Αυτό χρειάζεται ώστε ο γιατρός να ξέρει τι έχετε πάρει.

Μπορεί να παρουσιαστούν τα ακόλουθα συμπτώματα: αίσθημα ζάλης ή αδυναμίας, δυσκολία στην αναπνοή ή συριγμός.

**Εάν ξεχάσετε να πάρετε το Selectol**

Εάν πρέπει να λαμβάνετε το φάρμακο συνεχώς και παραλείψετε μία δόση, θα πρέπει να πάρετε τη δόση αυτή το ταχύτερο δυνατόν. Εάν όμως πλησιάζει η ώρα για την επόμενη δόση μη λάβετε την δόση που παραλείψατε, αλλά συνεχίστε κανονικά την θεραπεία.

Μην πάρετε διπλή δόση για να αναπληρώσετε τη δόση που ξεχάσατε.

**Εάν σταματήσετε να παίρνετε το Selectol**

Εάν πρόκειται να διακοπεί η θεραπεία, αυτό θα πρέπει να γίνεται σταδιακά σε μια περίοδο 1 έως 2 εβδομάδων.

Εάν έχετε περισσότερες ερωτήσεις σχετικά με τη χρήση αυτού του φαρμάκου, ρωτήστε τον γιατρό, ή τον φαρμακοποιό ή τον νοσοκόμο σας.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους.

**Σταματήστε να παίρνετε το φάρμακο και αναζητείστε αμέσως ιατρική βοήθεια εάν παρουσιάσετε κάποιο από τα παρακάτω:**

* Αλλεργική αντίδραση: τα σημεία της αλλεργικής αντίδρασης περιλαμβάνουν: εξάνθημα, προβλήματα στην κατάποση ή στην αναπνοή, πρήξιμο των χειλιών, του προσώπου, του λαιμού ή της γλώσσας (σπάνια).
* Γριππώδη συμπτώματα, πρήξιμο ή πόνος στις αρθρώσεις, αυξημένη ευαισθησία στο ηλιακό φως, τριχόπτωση, κοιλιακό άλγος, αναιμία. Αυτό μπορεί να σημαίνει ότι έχετε μια κατάσταση που ονομάζεται Συστηματικός Ερυθηματώδης Λύκος (SLE) (μη γνωστή συχνότητα).

**Ενημερώστε αμέσως τον γιατρό σας εάν παρουσιάσετε κάποιο από τα παρακάτω:**

* Αλλαγές συμπεριφοράς, (σπάνια) κατάθλιψη (συχνά)
* Πολύ γρήγορος, έντονος καρδιακός παλμός (αίσθημα παλμών) (όχι συχνά)
* Μυικοί σπασμοί (όχι συχνά)Πόνος στο στήθος σας και αίσθημα αδυναμίας ή ζάλης. Αυτά μπορεί να είναι ενδείξεις καρδιακού προβλήματοςΑναπνευστικά προβλήματα όπως άσθμα, δυσκολία στην αναπνοή (όχι συχνά), σφίξιμο στο στήθος (βρογχόσπασμος), φλεγμονή του πνεύμονα (διάμεση πνευμονίτιδα) (μη γνωστή συχνότητα).
* Μειωμένη όρασή (μη γνωστή συχνότητα)
* Αργός καρδιακός ρυθμός (βραδυκαρδία), ακανόνιστος (αρρυθμίες) καρδιακός ρυθμός (μη γνωστή συχνότητα)
* Καρδιακή ανεπάρκεια (μη γνωστή συχνότητα)

**Ενημερώστε το γιατρό σας το συντομότερο δυνατό εάν παρουσιάσετε κάποιο από τα παρακάτω:**

* Αίσθημα ζάλης ή αδυναμίας. Υπνηλία. Αυτά μπορεί να είναι σημεία χαμηλής αρτηριακής πίεσης. (συχνά)
* Κεφαλαλγία (συχνά)
* Τρόμος/τρέμουλο (συχνά),
* Αίσθηση κρύου ή μούδιασμα στα δάχτυλα των χεριών ή των ποδιών σας (νόσος ή σύνδρομο Raynaud) (συχνά)
* Στυτική δυσλειτουργία (συχνά)
* Ασυνήθιστες αισθήσεις του δέρματος όπως, μούδιασμα, μυρμήγκιασμα, τρύπημα, καψίματος ή ερπυσμού στο δέρμα (συχνά)
* Κόπωση (συχνά)
* Αντιπυρηνικά αντισώματα (συχνά)
* Υπόταση, περιφερική ψυχρότητα (όχι συχνά)
* Ερύθημα, εξάνθημα, κνησμός (συχνά)
* Πόνος στο στομάχι, ναυτία, αδιαθεσία ή έμετος (συχνά)
* Αρθραλγία (όχι συχνά)
* Δυσκολία στον ύπνο (όχι συχνά), υπνηλία (συχνά),
* Ξηρότητα του στόματος (συχνά)
* Εξάψεις ή υπερβολική εφίδρωση(συχνά)
* Υπογλυκαιμία (μη γνωστή συχνότητα)
* Υπεργλυκαιμία (μη γνωστή συχνότητα)
* Έλλειψη ενδιαφέροντος για σεξουαλικές δραστηριότητες (λίμπιντο)(μη γνωστή συχνότητα)
* Παραισθήσεις-εφιάλτες (μη γνωστή συχνότητα)
* Διάρροια (μη γνωστή συχνότητα)
* Αλλαγές στα ηπατικά ένζυμα (μη γνωστή συχνότητα)
* Δερματίτιδα ψωριασικόμορφη, επιδεινωθείσα ψωρίαση (μη γνωστή συχνότητα)
* Επεισόδια απώλειας συνείδησης (μη γνωστή συχνότητα)
* Ξηρότητα των οφθαλμών (μη γνωστή συχνότητα

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό, ή τον φαρμακοποιό ή τον/την νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του εθνικού συστήματος αναφοράς:

**Ελλάδα**

Εθνικός Οργανισμός Φαρμάκων

Μεσογείων 284

GR-15562 Χολαργός, Αθήνα

Τηλ: + 30 21 32040380/337

Φαξ: + 30 21 06549585

Ιστότοπος: <http://www.eof.gr>

**Κύπρος**

Φαρμακευτικές Υπηρεσίες

Υπουργείο Υγείας

CY-1475 Λευκωσία

Φαξ: + 357 22608649

Ιστότοπος: [www.moh.gov.cy/phs](http://www.moh.gov.cy/phs)

Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. Πώς να φυλάσσετε το SELECTOL**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Να μη χρησιμοποιείτε αυτό το φάρμακο μετά την ημερομηνία λήξης που αναφέρεται στην επισήμανση στο κουτί και στην κυψέλη μετά την EXP. Η ημερομηνία λήξης είναι η τελευταία ημέρα του μήνα που αναφέρεται εκεί.

Διατηρείται σε θερμοκρασία μικρότερη των 25°C.

Φυλάσσετε την κυψέλη στο εξωτερικό κουτί για να προστατεύεται από το φως και την υγρασία.

Μην πετάτε φάρμακα στο νερό της αποχέτευσης ή στα οικιακά απορρίματα. Ρωτήστε το φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενα της συσκευασίας και λοιπές πληροφορίες**

**Τι περιέχει το Selectol**

* Η δραστική ουσία είναι η υδροχλωρική σελιπρολόλη (celiprolol hydrochloride ).
* Τα άλλα συστατικά είναι: *Πυρήνας:* Μαννιτόλη, κυτταρίνη μικροκρυσταλλική, καρμελλόζη νατριούχος διασταυρούμενη (ac-di-sol), μαγνήσιο στεατικό

 *Επικάλυψη υμένιου*: Opadry Y-1-7000 (λευκό): μείγμα τιτανίου διοξείδιο (Ε 171), υδροξυπροπυλοκυτταρίνη (EEC 464) και πολυαιθυλενογλυκόλη 400 και opadry YS-1-7006 (διαυγές): μείγμα πολυαιθυλενογλυκόλης 400 και υδροξυπροπυλοκυτταρίνη.

Κάθε δισκίο Selectol περιέχει 200 mg υδροχλωρική σελιπρολόλη.

**Εμφάνιση του Selectol** **και περιεχόμενα της συσκευασίας**

Λευκά δισκία σε σχήμα καρδιάς σε χάρτινο κουτί που περιέχει 20 δισκία (2 κυψέλες (blister) των 10 δισκίων έκαστη) ή 30 δισκία ή 90 δισκία και το φύλλο οδηγιών χρήσης.

Μπορεί να μην κυκλοφορούν όλες οι συσκευασίες.

**Κάτοχος Άδειας Κυκλοφορίας και Παρασκευαστής**

**Κάτοχος Άδειας Κυκλοφορίας**

**Ελλάδα**

**sanofi-aventis AEBE**

Λεωφ. Συγγρού 348 – Κτίριο Α,

176 74 Καλλιθέα – Αθήνα,

Τηλ.: +30 210 90 01 600

**Κύπρος**

**sanofi-aventis Cyprus Ltd**

Χαρ. Μούσκου 14,

2015-Στρόβολος, Λευκωσία

Τηλ.: +357 22 871 600

**Παρασκευαστής**

Sanofi Winthop Industrie (Compiegne) Γαλλία

**Το παρόν φύλλο οδηγιών χρήσης αναθεωρήθηκε για τελευταία φορά στις {ημερομηνία}**

**Άλλες πηγές πληροφοριών**

Λεπτομερείς πληροφορίες για το φάρμακο αυτό είναι διαθέσιμες στο δικτυακό τόπο του Εθνικού Οργανισμού Φαρμάκων, <http://www.eof.gr>.

**Τηλέφωνο Κέντρου Δηλητηριάσεων: Ελλάδα: +30 210 77 93 777**

**Κύπρος: +357 22 60 40 05**